**שש"כ כ', ה** כלי שמלאכתו לאיסור הוא החפץ המשמש לעשיית מלאכה אסורה, כגון העט לכתוב בו והמספריים לגזור בהם... ובכלל זה גם החפץ העומד לשימוש שאינו אסור אלא מדרבנן, כגון כלי-נגינה לנגן בהם...

**שש"כ, כ', יג** כלי שניכר וידוע שעיקר עשייתו הוא למלאכה האסורה בשבת, כגון העט, הפטיש והגפרור, נחשב לכלי שמלאכתו לאיסור גם אם מעולם לא השתמש בו למלאכת האיסור. ברם, כלי שלא ניכר בו שהוא עומד למלאכה האסורה בשבת, כמו הקערה שייחד אותה להדליק בה נר שמן... לא יחשב כלי שמלאכתו לאיסור במה שמייחדו למלאכה האסורה בשבת, אלא משישתמש בו שימוש אסור.

**שש"כ כ', ו** כלי העומד לשימוש אסור וגם לשימוש מותר, הרי - אם עיקר שימושו הוא מלאכת האיסור ורק לפעמים משתמשים בו גם שימוש של היתר, דינו ככלי שמלאכתו לאיסור. ואם עיקר שימושו הוא להיתר... גם אם משתמשים בו לפעמים לאיסור, או אפילו עומד הכלי לשימוש לאיסור ולהיתר במידה שוה, דינו ככלי שמלאכתו להיתר...

**ילקו"י** כלי שרוב פעמים משתמשים בו לאיסור, ומיעוט פעמים משתמשים בכלי זה להיתר... יש אומרים שאינו נחשב כמוקצה מחמת שמלאכתו לאיסור, ומותר לטלטלו בשבת אפילו מן החמה לצל. והמיקל בזה יש לו על מה שיסמוך, אחר שכן הוא מעיקר הדין.

**שש"כ כ', טו** כלי שמלאכתו לבישול, ואין רגילים להשתמש בו גם לשמור בו אוכלין, כגון מחבת או שפוד לצליית כבד, דינו ככלי שמלאכתו לאיסור, ואסור לטלטלו, אלא אם כן נמצאים בו אוכלין, או שצריך למקום הכלי או שרוצה להשתמש בו שימוש מותר. אך אם הוא כלי שהדרך לבשל בו וגם לשמור בו אוכלין, הרי הוא ככלי שמלאכתו לאיסור ולהיתר, ומותר לטלטלו בשבת לכל צורך שהוא...

**ילקו"י** ...אבל קדרה גדולה של ישיבות ובתי מלון וכדו' שאין משאירים בתוכה אוכל למשמרת במקרר, מסתבר דהויא מוקצה.

**שש"כ כ', טז** גפרורים... סרגל, מסרק, מסמר, סיגריות... כל אלה בכלל כלי שמלאכתו לאיסור הם, וכשהוא זקוק למקום שבו הם מונחים, מותר לטלטלם...

וכן הדין לגבי מספריים, שדינם ככלי שמלאכתו לאיסור; אך מספריים של מטבח העומדים בעיקר לשימוש של היתר, לחיתוך אוכלין או לפתוח בהם שקיות חלב, אינם בכלל זה, ודינם כדין סכין רגילה.

**שש"כ כ', יז** מדריך-טלפון הוא בכלל כלי שמלאכתו לאיסור, ואסור לטלטלו... ואם בא לחפש בו כתובת לצורך שבת, או שרוצה להשתמש בו כדי להגביה תינוק היושב על כסא... וכדו' - מותר לטלטלו. גם ספר מתכונים, עלון קניות... הם בכלל כלי שמלאכתו לאיסור. אמנם מי שנהנה להסתכל בתמונות שבהם - מותר לעשות כן, אבל גם הוא אסור לעיין בהצעת המחירים שבהם...

**משנ"ב ש"ח, יב** בין לצורך גופו - ומיירי שאין לו כלי היתר לתשמיש זה, דאי לאו הכי אין לו להשתמש בכלי זה:

**ילקו"י** מה שהתירו לטלטל כלי שמלאכתו לאיסור לצורך גופו או מקומו הוא דוקא כשאין לו כלי היתר להשתמש בו, אבל אם יש לו כלי היתר להשתמש בו, אסור. ויש חולקים. והעיקר כסברא אחרונה.

**שש"כ כ', י** "לצורך מקומו" - מותר לטלטל כלי שמלאכתו לאיסור... כשרוצה להשתמש במקום עצמו שבו מונח הכלי, כמו פטיש המונח על השולחן, והוא רוצה לפרוס עליו מפה, או כאשר הוא רוצה להגיע לאיזה דבר, והכלי שמלאכתו לאיסור מונע ממנו מלהגיע אליו...

אבל כאשר עצם הימצאות הכלי במקום ההוא מפריעה אותו, כמו פטיש המונח על השולחן, והוא מתבייש בשל כך בפני האורחים, אין זה נחשב "לצורך מקומו", ואסור לטלטלו משם, ויש שמתירים.

**ש"ח, ג** ...בין לצורך מקומו, דהיינו שצריך להשתמש במקום שהכלי מונח שם. ומותר לו ליטול משם ולהניחו באיזה מקום שירצה...

**משנ"ב ש"ח, יג** ולהניחו באיזה מקום - דכיון שהוא בידו, שנטלה לצורך גופה או מקומה, רשאי לטלטלה יותר.

**משנ"ב ש"ח, יג** וכתב המגן אברהם דהוא הדין אם שכח ונטלה בידו, רשאי לטלטלה יותר, אף שהנטילה היה שלא לצורך גופה ומקומה. ועיין באחרונים שהכריעו דהאי היתרא לא שייך אלא בכלי שמלאכתו לאיסור, ולא במוקצה מחמת גופו, כגון מעות ואבנים וכיוצא בהן. ובביאור הגר"א... חולק על המגן אברהם, וסבירא ליה דלא התירו אלא כשהתחיל לטלטל ברשות...

**משנ"ב ש"ח, טז** ואם חושב עליו גם לתשמיש, מותר לטלטל, אפילו עיקר כונתו מחמה לצל.